Серыйнасць у творчасці Артура вельмі важная рэч. Ён любіць паўторы. Ён зрабіў шмат кампазіцый з вёдрамі, з чамаданамі, з вываркамі, са шпакоўнямі і з катафалкамі. Найбольш вядомай у Клінава атрымалася серыя саламяных рэчаў. Як у свой час Мерэт Апенгейм зрабіла кубачак для кавы з футра, так Артур Клінаў зрабіў тэлевізар з саломы. Саламяны тэлевізар мяне ўразіў, і я прапанаваў Артуру зрабіць саламяную Таемную вячэру. Артур выляпіў з саломы Хрыста і ягоных вучняў. Думаю, што Леанарда, якому ў той час спаўнялася 500 гадоў з дня нараджэння, залатая саламяная беларуская Таемная вячэра таксама парадавала.